# L’Heptaméron des nouvelles (1559)/Nouvelle 67
#### NOVVELLE SOIXANTESEPTIESME.

Roberval faiſant vn voyage ſur la mer (duquel il eſtoit chef, par le commandemẽt du roy ſon maiſtre) en l’iſle de Canadas, auquel lieu auoit deliberé, ſi l’air du pays euſt eſté cõmmode, de demeurer,& y faire villes & chaſteaux. En quoy il feit tel commencement, que chacun peult ſçauoir. Et pour habituer le païs de Chreſtiens, y mena auec luy toutes ſortes d’artiſans, entre leſquels y auoit vn homme, qui fut ſi malheureux, qu’il trahit ſon maiſtre, & le meit en dãger d’eſtre prins des gẽs du pays. Mais Dieu voulut, que ſon entreprinſe fut ſi toſt cogneuë, qu’elle ne peut nuire au capitaine Roberval, lequel feit prendre ce meſchant trahiſtre, le voulant punir comme il auoit merité. Ce qui euſt eſté faict ſans ſa femme, laquelle, ayant ſuyui ſon mary par les perils de la mer, ne le voulut abandonner à la mort : mais auec force larmes feit tant enuers le capitaine, & toute la compagnie, que tant par la pitié d’icelle, que pour les ſeruices qu’elle leur auoit faicts, luy accorda ſa requeſte, qui fut telle, que le mary & la femme ſeroient laiſſez en vne petite iſle ſur la mer, ou n’habitoient que beſtes ſauuages : & leur fut permis de porter auec eux, ce dont ils auoient neceſsité. Les pauures gens ſe trouuans tous ſeuls en la compagnie des beſtes ſauuages & cruelles, n’eurent recours qu’à Dieu ſeul, qui auoit touſiours eſté le ferme eſpoir de ceſte pauure femme. Laquelle, comme celle qui auoit toute ſa conſolation en luy, porta pour ſa ſauue-garde, nourriture, & conſolation, le nouueau teſtamẽt, qu’elle liſoit inceſſamment : & au demeurant auecques ſon mary mettoit peine d’accouſtrer vn petit logis, le mieux qu’il leur eſtoit poſsible. Et quand les lions & autres beſtes en aprochoiẽt pour les deuorer, le mary auec ſa harquebuze, & elle auec des pierres ſe deffendoient ſi bien, que non ſeulement les beſtes, ny les oyſeaux, ne les oſoient approcher, mais bien ſouuent en tuerent de bonnes à manger. Ainſi auec telles chairs & les herbes du païs, y veſquirent quelque temps, quand le pain leur fut failly. Toutesfois à la longue, le mary ne peut porter telle nourriture, & à cauſe des eaux qu’ils beuuoient, deuint ſi enflé, qu’en peu de temps il mourut, n’ayant ſeruice ne conſolation que de ſa femme, laquelle luy ſeruoit de medecin & confeſſeur, en ſorte qu’il paſſa ioyeuſement de ce deſert en la celeſte patrie. Et la pauure femme demeurée ſeule l’enterra le plus profond en terre qu’il luy fut poſsible. Si eſt ce que les beſtes en eurent incontinent le ſentiment, qui vindrent manger la charongne : mais la pauure femme, de ſa petite maiſonnette defendoit à coups de harquebuze, que la chair de ſon mary n’euſt tel ſepulchre. Ainſi viuant, quant au corps, de vie beſtiale, & quant à l’eſprit de vie angelique, paſſoit ſon temps en lectures, contemplations, prieres, & oraiſons, ayant vn eſprit ioyeux, & contant dedans vn corps amaigry & demy mort. Mais celuy, qui n’abãdonné iamais les ſiens au beſoing, & qui au deſeſpoir des autres, monſtre ſa puiſſance, ne permeit que la vertu, qu’il auoit miſe en ceſte femme, fuſt ignorée des hommes : mais voulut qu’elle fuſt cogneuë à ſa gloire, & feit qu’au bout de quelque temps vn des nauires de ceſte armée paſſant deuant ceſte iſle, les gens qui eſtoient dedans auiſerẽt quelque femme, qui leur feit ſouuenir de ceux qu’ils y auoiẽt laiſſez, & delibererent d’aller veoir ce que Dieu en auoit faict. La pauure femme, voyant approcher le nauire, ſe tira au bort de la mer, auquel lieu la trouuerent à leur arriuée, & apres en auoir rendu louënge à Dieu, les mena en ſa pauure maiſonnette, & leur monſtra dequoy elle viuoit durant ſa miſerable demeure. Ce qui leur euſt eſté incroyable ſans la cognoiſſance qu’ils auoient, que Dieu eſt autãt puiſſant de nourrir en vn deſert, ſes ſeruiteurs, cõme aux plus grands feſtins du monde. Et quand ils eurent faict entendre aux habitans la fidelité & perſeuerance de ceſte femme, elle fut receuë à grand honneur de toutes les dames, qui volontiers luy baillerent leurs filles pour aprendre à lire, & à eſcrire. Et à ceſt honneſte meſtier lá, gaigna le ſurplus de ſa vie, n’ayant autre deſir, que d’exhorter vn chacun à l’amour & confiance de noſtre ſeigneur, le propoſant pour exemple, pour la grande miſericorde dont il auoit vsé enuers elle.
À ceſte heure, mes dames, ne pouuez vous pas dire, que ie ne louë bien les vertuz, que Dieu a miſes en vous, leſquelles ſe monſtrent d’autant plus grandes, que le ſubiect eſt plus infirme. Nous ne ſommes pas marries, diſt Oiſille, de ce que vous louëz les graces de noſtre ſeigneur en nous : car à dire vray, toute vertu vient de luy : mais il fault paſſer condamnation, que auſsi peu fauoriſe l’homme à l’ouurage de Dieu, que la femme : car l’vn & l’autre par ſon courir, ny par ſon vouloir ne faict rien que planter, & Dieu donne l’accroiſſement. Si vous auez bien leu l’eſcriture, diſt Saffredent, ſainct Paul dit, qu’Apollo a planté, & qu’il a arrousé : mais il ne parle point, que les femmes ayent mis les mains à l’ouurage de Dieu. Vous voudriez ſuyure, diſt Parlamente, l’opinion des mauuais hommes, qui prennent vn paſſage de l’eſcriture pour eux, & laiſſent celuy qui leur eſt contraire. Si vous auez leu ſainct Paul iuſques au bout, vous trouuerez qu’il ſe recommande aux dames, qui ont beaucoup labouré auecques luy en l’Euangile. Quoy qu’il y ayt, diſt Longarine, ceſte femme eſt digne de bien grande louënge, tant pour l’amour qu’elle a portée à ſon mary, pour lequel elle a hazardé ſa vie, que pour la foy qu’elle a euë en Dieu, lequel (comme nous voyons) ne l’a pas abandonnée. Ie croy, diſt Emarſuitte, quant au premier, qu’il n’y a femme icy, qui n’en vouſiſt faire autant pour ſauuer la vie de ſon mary. Ie croy, diſt Parlamente, qu’il y a des mariz, qui ſont ſi beſtes, que celles, qui viuẽt auec eux, ne doiuent point trouuer eſtrãge de viure auec leurs ſemblables. Emarſuitte ne ſe peult tenir de dire, comme prenant le propos pour elle : Mais que les beſtes ne mordent point, leur compagnie eſt plus plaiſante, que celle des hommes, qui ſont coleres & inſupportables. Mais ie ſuyuray mon propos, & diray, que, ſi mon mary eſtoit en tel danger, ie ne l’abandonnerois pour mourir. Gardez vous, diſt Nomerfide, de l’aimer tant, que trop d’amour ne trompe & luy & vous : car il y a par tout moyen, & par faulte d’eſtre bien entendu, ſouuent s’engendre haine pour amour. Il me ſemble, diſt Simontault, que vous n’auez point mené ce propos ſi auant, ſans enuie de le confirmer par quelque exemple. Parquoy ſi vous en ſçauez, ie vous donne ma place pour le dire. Or donc, diſt Nomerfide, ſelon ma couſtume, ie le vous feray court & ioyeux.